આપણે રોજ સવારે બ્રશ કરીએ છીએ, સ્નાન કરીએ છીએ, શરીરને શણગારીએ છીએ, કારણ કે શરીરની શુદ્ધતા જરી છે, પણ જે રીતે આપણે રોજ સવારે સ્નાન કરીને શરીરને શુદ્ધ કરીએ છીએ એવી જ રીતે મનને પણ શુદ્ધ કરવું આવશ્યક છે. મનનું સ્નાન જુદા પ્રકારનું હોય છે, ત્યાગના સરોવરમાં ડૂબકી મારીને તપના જળમાં અસ્તિત્વ ઝબોળીએ ત્યારે મનનું સ્નાન થતું હોય છે. તનના સ્વચ્છતા અભિયાન કરતાં મનનું સ્વચ્છતા અભિયાન જો થઈ જાય તો જીવન ‘વન’ને બદલે ‘વૃંદાવન’ બની જાય. જીવતરની બધી જ આગ ઓલવાઈ જાય અને બાગ છવાઈ જાય. આજે અનેક લોકો, અનેક ધર્મમાં મનની શુદ્ધતા માટે કંઈક ને કંઈક પ્રવૃત્તિ કરતા હોય છે. પણ જૈન ધર્મમાં જે રીતે મનની શુદ્ધતા માટે તપ કરવામાં આવે છે તે મુઠ્ઠી ઊંચેરું છે. એ તપ માત્ર ‘પ્રવૃત્તિ’ ન રહેતાં ‘આત્માની વૃત્તિ’ બદલનારું બની રહે છે. આવું જ એક ઉપધાન તપ તાજેતરમાં જ બાવળા - બગોદરા રોડ પર આવેલા રાજગૃહી તીર્થ ખાતે યોજાઈ ગયું. સાધના સાપ્તાહિકના પાયામાં જેમનું તપ સમાયેલું છે એવા સાધનાના પૂર્વ પ્રમુખ ટ્રસ્ટી સ્વ. રમણભાઈ શાહના પરિવાર દ્વારા આ ઉપધાન તપનું આયોજન કરવામાં આવ્યું હતું.